## Uredba o izmjenama i dopunama Uredbe o Uredu za zakonodavstvo

### NN 140/2009 (25.11.2009.), Uredba o izmjenama i dopunama Uredbe o Uredu za zakonodavstvo

VLADA REPUBLIKE HRVATSKE

3399

Na temelju članka 26. stavka 1. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 12. studenoga 2009. godine donijela

UREDBU

O IZMJENAMA I DOPUNAMA UREDBE O UREDU ZA ZAKONODAVSTVO

Članak 1.

U Uredbi o Uredu za zakonodavstvo (»Narodne novine«, br. 70/2001 i 12/2005) u članku 2. iza stavka 1. dodaje se stavak 2. koji glasi:

»Pored poslova iz stavka 1. ovog članka Uredu se povjerava i obavljanje poslova koordinacije sustava procjene učinka na gospodarstvo, procjene socijalnog i ekološkog učinka nacrta prijedloga zakona, drugih propisa i akata planiranja koje predlaže ili donosi Vlada Republike Hrvatske, te davanje prethodnog mišljenja na Iskaz o okvirnoj procjeni učinka propisa kao i davanje mišljenja vezano uz pripremu procjene učinka propisa.«

Članak 2.

Iza članka 2. dodaje se članak 2a. koji glasi:

»Članak 2a.

Za obavljanje poslova iz djelokruga Ureda ustrojavaju se sljedeće unutarnje ustrojstvene jedinice:

– Odjel za zakonodavne poslove iz područja gospodarstva

– Odjel za zakonodavne poslove iz područja unutarnje politike i društvenih djelatnosti

– Odjel za razvoj sustava i koordinaciju učinka propisa.«

Članak 3.

Članak 3. mijenja se i glasi:

»U okviru djelokruga iz članka 2. ove Uredbe u Odjelu za zakonodavne poslove iz područja gospodarstva obavljaju se analitički i drugi pravni poslovi iz područja energetike, industrije, rudarstva, obrtništva, zadrugarstva, poduzetništva, prijevoza i prometa, odnosno plovidbe (cestovni, željeznički, zračni, na unutarnjim vodama, pomorski), poštanskog i telekomunikacijskog prometa, brodarstva i brodogradnje, luka, pomorskog dobra, pomorskog osiguranja i pomorskih agencija, morskog ribarstva, slatkovodnog ribarstva, poljoprivrede, šumarstva, lovstva, veterinarstva, trgovine, ugostiteljstva, prometa roba i usluga, cijena, robnih rezervi, mjernih jedinica i mjerila, normizacije, izuma i tehničkih unapređenja, vodoprivrede, zaštite voda, hidrometeorologije, turizma, statistike, financiranja državnih i drugih javnih potreba, poreznog sustava i porezne politike, bankarstva i kreditnomonetarnog sustava, osiguranja imovine i osoba, carinskog sustava, poreza, pristojbi i igara na sreću.

U okviru djelokruga iz članka 2. ove Uredbe u Odjelu za zakonodavne poslove iz područja unutarnje politike i društvenih djelatnosti obavljaju se analitički i drugi pravni poslovi iz područja ustavnog uređenja, ustrojstva državne vlasti, ustrojstva lokalne i regionalne (područne) samouprave, sudbene vlasti, odvjetništva, državnog odvjetništva, pučkog pravobraniteljstva, izbornog sustava, vjerskih zajednica, političkih stranaka, udruženja građana, unutarnjih poslova, obrane, iseljeništva, obavljanja javnih ovlasti, upravnog i kaznenog zakonodavstva, osobnih i političkih sloboda i prava, državljanstva, vlasništva i drugih stvarnih prava, prostornog uređenja i zaštite okoliša, prirodne baštine, stanogradnje, komunalne djelatnosti, izgradnje objekata, katastra i geodetskih poslova, braka i obitelji, materinstva i njege djece, javnog priopćavanja, izdavačko-nakladničke djelatnosti, odgoja i obrazovanja (predškolskog, osnovnoškolskog, srednješkolskog i visokoškolskog), kulture i zaštite kulturne baštine, kulturnog i umjetničkog stvaralaštva (kazališne, filmske, muzejske, arhivske, knjižničarske, scensko-glazbene), športa i tjelesne kulture, tehničkog znanja i vještina, znanosti, tehnologije, informatike, zdravstvene zaštite i zdravstvenog osiguranja, rada, zaštite rada, zapošljavanja, mirovinskog osiguranja, doplatka za djecu, socijalne skrbi i socijalne politike, vojnih i civilnih invalida rata, prava hrvatskih branitelja iz Domovinskog rata, zaštite obitelji, materinstva, djece i nemoćnih osoba, statusa i ustrojstva javnih službi u društvenim djelatnostima.

U okviru djelokruga iz članka 2. ove Uredbe u Odjelu za razvoj sustava i koordinaciju učinka propisa obavljaju se analitički i drugi poslovi vezani za koordinaciju procjene učinka propisa u suradnji sa nadležnim ministarstvima: Ministarstvom gospodarstva, rada i poduzetništva vezano za gospodarski učinak, uključujući financijski učinak u suradnji s Ministarstvom financija, Ministarstvom zdravstva i socijalne skrbi vezano za socijalni učinak, Ministarstvom zaštite okoliša, prostornog uređenja i graditeljstva vezano za ekološki učinak; pripremu nacrta prijedloga obrasca standardne metodologije za procjenu učinka propisa; informiranje javnosti o prijedlozima propisa i analiziranja prikupljenih mišljenja; predlaganje nacrta mjera za daljnji razvoj i unapređenje sustava procjene učinka propisa; usklađivanje obrazaca i metodologije u suradnji s navedenim nadležnim ministarstvima; sudjelovanje u pripremi i provedbi programa izobrazbe izrade procjene učinka propisa; pripremanje godišnjeg izvješća Vladi Republike Hrvatske vezano za sustav procjene učinka propisa; održavanje Internet stranice Ureda.«

Članak 4.

U članku 4. stavci 5. i 6. mijenjaju se i glase:

»Zamjenika predstojnika imenuje i razrješuje Vlada na prijedlog predstojnika Ureda.

Zamjenik zamjenjuje predstojnika i za svoj rad odgovoran je predstojniku Ureda i Vladi.«

Iza stavka 6. dodaju se novi stavci 7. i 8. koji glase:

»Pomoćnik predstojnika Ureda državni je službenik koji upravlja radom Odjela i na taj položaj raspoređuje ga predstojnik Ureda.

Pomoćnik predstojnika za svoj rad odgovaran je predstojniku Ureda.«

Članak 5.

Ured preuzima od Ministarstva uprave opremu, pismohranu i drugu dokumentaciju te financijska sredstva osigurana za plaće i druga materijalna prava službenika ukinutog Ureda za koordinaciju sustava procjene učinka propisa.

Članak 6.

Novi okvirni broj državnih službenika potrebnih za obavljanje poslova iz djelokruga Ureda, određuje se u Tablici koja je u prilogu ove Uredbe i čini njezin sastavni dio.

Članak 7.

Pravilnik o unutarnjem redu, predstojnik Ureda uskladit će s odredbama ove Uredbe u roku od 15 dana od dana stupanja na snagu ove Uredbe.

Članak 8.

Ova Uredba objavljuje se u »Narodnim novinama« i stupa na snagu 1. prosinca 2009. godine.

Klasa: 023-03/09-01/24

Urbroj: 5030106-09-1

Zagreb, 12. studenoga 2009.

Predsjednica
Jadranka Kosor, dipl. iur., v. r.

OKVIRNI BROJ DRŽAVNIH SLUŽBENIKA U UREDU ZA ZAKONODAVSTVO

|  |  |  |
| --- | --- | --- |
| Red.  broj |  | Planirani/  sistematizirani broj službenika |
| 1. | Predstojnik Ureda | 1 |
| 2. | Zamjenik predstojnika Ureda | 1 |
| 3. | Pomoćnik predstojnika Ureda | 3 |
| 4. | Administrativni tajnik | 2 |
| 5. | daktilograf | 2 |
| 6. | Informatički referent | 1 |
| 7. | Odjel za zakonodavne poslove iz područja gospodarstva – savjetnik u Uredu za zakonodavstvo | 5 |
| 8. | Odjel za zakonodavne poslove iz područja unutarnje politike i društvenih djelatnosti – savjetnik u Uredu za zakonodavstvo | 5 |
| 9. | Odjel za razvoj sustava i koordinaciju učinka propisa – savjetnik u Uredu za zakonodavstvo | 5 |
|  | SVEUKUPNO: | 25 |

Uredba, NN 140/2009-3399